**HØRING – FORSLAG TIL SKOLESTRUKTUR BARNESKOLETRINN**

Halden kommune sender på høring forslag til skolestruktur barneskoletrinn.

27.03.2025 fattet Kommunestyret følgende vedtak:

1. *Kommunedirektøren utreder Hjortsberg skole legges ned og omkringliggende skoler gjøres i stand til å motta elevene som går der.*
2. *Kommunedirektøren utreder Gimle, Låby og Hjortsberg skoler legges ned og erstattes av rehabilitert skole på̊ Brødløs som kan motta flere skoleelever.*
3. *Kommunedirektøren utreder Gimle, Låby og Hjortsberg skoler legges ned og erstattes av ny skole på Brødløs som kan motta flere skoleelever.*
4. *Kommunedirektøren utreder Gimle skole legges ned og omkringliggende skoler gjøres i stand til å motta elevene som går der.*
5. *Størrelsen på skolene må ses i sammenheng med ledig kapasitet på skoler i tilstøtende skolekretser slik at vi best mulig utnytter kapasiteten på alle skolene våre.*

*Kommunedirektøren bes i utredningen gjøre greie for kostnader for de alternative løsningene.
Hensynet til barnas beste, god tilrettelegging for undervisning og arbeidsplasser skal i tillegg til økonomi vektlegges i utredningen. Det skal være gode medvirkningsprosesser for de ansatte.*

1. *Saken skal være klar for politisk behandling høsten 2025.*
2. *Berg skole videreføres.*

Om forslagene:

Forslagene som her legges ut på høring, er hentet fra Kommunestyrets vedtak. Å innhente uttalelser og innspill fra berørte parter og andre interesserte, er en del av utredningsarbeidet. Høringssvarene vil være en del av grunnlaget for en politisk sak i Kommunestyret i november 2025.

Halden kommune har samme utfordring som de fleste andre norske kommuner; nedgang i antall barn og økning i antall eldre. Halden kommune har en stor overkapasitet på skole, og enda større vil den bli. I 2035 vil det med dagens skolestruktur være rundt 900 ledige skoleplasser. De største utgiftene for å drive en skole er lønn og utgifter til å drifte og vedlikeholde bygg. Dette er bakgrunnen for at Halden kommune ser på mulighetene for å endre skolestrukturen i årene framover.

Nedleggelsene som foreslås, vil naturlig nok medføre at elever må bytte skole. Selv om det er skoler som ikke er foreslått nedlagt, kan endring ved en skole påvirke skolekretser som også gjelder andre skoler. For at elevene skal få plass på en nærliggende skole, kan det også bety at elever ved denne skolen, må bytte til en annen nærliggende skole (parallellforskyvning).

Ønsker du/dere mer informasjon knyttet til skolestruktur vises det til tidligere utredninger, rapporter og politiske saker rundt skolestruktur i Halden kommune.

Alle som ønsker det, kan sende svar og innspill på høringen. Benytt høringssystemet vårt for å svare og spille inn på høringen: [Lenke til skjema for høringssvar](https://forms.office.com/e/spFmsMXqVg) Det er en begrensning i hvor mye tekst man kan ha under hvert svar. Lengre høringssvar kan sendes til postmottak@halden.kommune.no og merkes "*høring skolestruktur våren 2025*".

Høringsfrist: 30. juni 2025.

Høringssvar er offentlige, men innsender kan velge å være anonym.

Takk på forhånd for alle innspill som gis i høringen.